7.000 PERSONES PARTICIPEN A LA XXVIII TROBADA D’ESCOLES EN VALENCIÀ
Sin fecha

Prop de 7.000 assistents, 32 tallers de centres educatius i 31 parades d’entitats culturals, socials, esportives, llibreries i editorials, van marcar el gran èxit de la festa pel valencià que ha sigut la XXVIII Trobada d’Escoles en Valencià-el Camp de Túria, celebrada diumenge passat, 26 d’abril, en la plaça d’Europa de l’Eliana.

La trobada va reunir a un gran nombre de Trobades d’Escoles en Valencià al llarg de totes les nostres comarques: de la Costera a Xàtiva; de les Valls del Vinalopó a Petrer; les del barri de Russafa de València, Godella, el Campello, Morella i, per descomptat, la Trobada a l’Eliana. Totes elles han reunit a alumnes, pares i mares, professorat, al costat d’un ampli teixit social al voltant d’una exigència comuna: el canvi per “l’Escola que volem”: una escola pública, en Valencià i de qualitat.

José María Ángel, alcalde de l’Eliana, va explicar que “hem obert les portes de l’Eliana una vegada més a la Trobada d’Escoles en Valencià de la nostra comarca i estem molt satisfets del treball de tota la comunitat educativa. El valencià, el nostre màxim tret d’identitat, és nostre fil comunicador i potenciar la nostra llengua, el seu ensenyament, ens fa més forts com a poble.

També la regidora d’Educació, Inma Marco, va dir que, “l’Eliana és un poble viu i actiu i açò s’ha notat en la gran implicació en l’organització de la Trobada per part dels pares, mares, alumnes i professorat de tots els centres educatius públics de l’Eliana; de les associacions i col·lectius de tot tipus, del comerç cultural del nostre municipi i dels treballadors municipals que s’han esforçat col·laborant a fer gran aquesta XXVIII Trobada d’Escoles en Valencià del Camp de Túria, del Premi Sambori i la Gira a la Trobada musical i la trobada del diumenge 26. A tots ells: a l’IES i els quatre centres públics d’Infantil i Primària, el CEL de l’Eliana, a l’associació de Clubs Esportius, CEP, Radio Túria-Programa Megaquatre , Centre d’Informació Juvenil, Club de lectura, Associació Salamandra i Grup de danses “les Arracades” de l’Associació Cultural Falla J.Antoni, Puríssima i Major, moltes gràcies per recolzar a l’Escola pública i l’ensenyament en Valencià”.

La festa pel valencià a l’Eliana va comptar, a més, amb la Colla de Dolçainers  de la Unió musical la qual van acompanyar la “dansà dels Gegants de l’Eliana”, portats pel grup d’animació elianer “Badabadoc” i el Cor de l’Eliana que, de la mà del seu director Nelo Juste Martín, van interpretar quatre peces molt emotives del cançoner valencià.